Alueiden komitean lausunto aiheesta "Ehdotus Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla"



Virallinen lehti nro C 022 , 24/01/2001 s. 0027 - 0029



Alueiden komitean lausunto aiheesta "Ehdotus Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla" (2001/C 22/08) ALUEIDEN KOMITEA, joka ottaa huomioon komission tekemän ehdotuksen Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla KOM(2000) 279 lopullinen - 2000/0116 (COD), ottaa huomioon neuvoston 26. kesäkuuta 2000 Euroopan yhteisön perustamissopimuksen 265 artiklan 1 kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 13. kesäkuuta 2000 tekemän päätöksen antaa lausunnon valmistelu valiokunta 4:n "maankäyttö, taajama-asiat, energia, ympäristö" tehtäväksi, ottaa huomioon neuvoston 11. kesäkuuta 1999 antamat päätelmät (8013/99), ottaa huomioon Euroopan parlamentin 26. toukokuuta 1998 antaman päätöslauselman uusiutuvista energialähteistä tuotetusta sähköstä (A4-0199/98), ottaa huomioon Euroopan parlamentin 30. maaliskuuta 2000 antaman päätöslauselman uusiutuvista energialähteistä ja sähkön sisämarkkinoista (A5-0078/2000), ottaa huomioon komission tiedonannon "Tulevaisuuden energia - uusiutuvat energialähteet - Yhteisön strategiaa ja toimintasuunnitelmaa koskeva valkoinen kirja" KOM(97) 599 lopull. ja alueiden komitean aiheesta antaman lausunnon CdR 57/98 fin(1), ottaa huomioon valiokunta 4:n 7. heinäkuuta 2000 hyväksymän lausuntoluonnoksen CdR 191/2000 rev. 1 (esittelijä: Willfried Maier, D, PSE), hyväksyi 20. ja 21. syyskuuta 2000 pitämässään 35. täysistunnossa (21. päivän kokouksessa) seuraavan lausunnon. Alueiden komitean näkemys ehdotuksesta ja suositukset Alueiden komitea 1. suhtautuu epäilevästi direktiiviehdotuksen 2.2 kohdan väitteeseen, jonka mukaan eurooppalaiset olisivat entistä kiinnostuneempia ostamaan uusiutuvista energialähteistä tuotettua sähköä, vaikka se on kalliimpaa. Asia olisi tarkistettava Euroopan laajuisella puolueettomalla tutkimuksella. 2. suhtautuu myönteisesti siihen, että "Ehdotus Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla" loisi komission aikomuksen mukaan tarvittavat puitteet uusiutuvista energialähteistä tuotetun sähkön markkinaosuuden merkittävälle kasvulle EU:ssa. Siten ehdotus on myös tärkeä askel Kiotossa sovittujen kasvihuonekaasupäästöjä koskevien rajoitusten toteuttamiseksi. 3. painottaa yhteisten ponnistusten tarvetta pyrittäessä kaksinkertaistamaan uusiutuvista energialähteistä tuotetun energian osuus EU:n bruttoenergiankulutuksesta nykyisestä 6 prosentista 12 prosenttiin vuoteen 2010 mennessä. Tämä tavoite on esitetty uusiutuvia energialähteitä koskevassa valkoisessa kirjassa, ja neuvosto on sen hyväksynyt. 4. korostaa, että uusiutuvista energialähteistä tuotettu sähkö on oleellinen osa yhteisön strategiaa tarpeellisen ilmastonsuojelun hyväksi ja yhteisön päästörajoitusvelvollisuuksien täyttämiseksi. Siksi on pyrittävä tarkoituksenmukaisten toimenpiteiden avulla tämän potentiaalin parempaan hyödyntämiseen sähkön sisämarkkinoilla. 5. on komission kanssa samaa mieltä siitä, että velvoittamalla jäsenvaltiot asettamaan tavoitteet uusiutuvista energialähteistä tuotetun sähkön kotimaankulutukselle voidaan tällaisen sähköntuotannon kehitystä vauhdittaa merkittävästi. Tavoitteiden on oltava yhtäpitäviä uusiutuvia energialähteitä koskevan valkoisen kirjan tavoitteiden ja yhteisön Kiotossa antamien sitoumusten kanssa. 6. korostaa, että jäsenvaltioiden on saatava toissijaisuusperiaatteen mukaisesti valita tarvittavat toimenpiteet, joilla voidaan parhaiten hyödyntää olemassa olevaa potentiaalia olosuhteiden mukaan. 7. yhtyy komission käsitykseen, että jäsenvaltioiden käyttämät erilaiset toimenpiteet uusiutuvien energianlähteiden käytön lisäämiseksi pysyvät keskipitkällä aikavälillä tarpeellisina, niin kauan kuin sähkön hinnat eivät täysin vastaa käytettyjen energialähteiden yhteiskunnallisia ja ympäristöön liittyviä kustannuksia ja toisaalta niistä saatavia hyötyjä. 8. korostaa, että direktiivillä ei tulisi ainoastaan velvoittaa jäsenvaltioita asettamaan tavoitteita, vaan sillä olisi myös täydennettävä ja tuettava jäsenvaltioiden toimia tehokkaasti. 9. toteaa, että jäsenvaltioiden pyrkimykset uusiutuvien energialähteiden lisäkäyttöön vaikeutuvat, jos jää epäselväksi, mitkä toimenpiteet ovat sopusoinnussa yhteisön lainsäädännön kanssa, ja jos päätöksenteon avoimuutta ei ole riittävästi varmistettu. 10. katsoo, että on tarpeen ottaa huomioon ympäristön- ja ilmastonsuojelun erityismerkitys kansalaisten terveydelle ja elämänlaadulle, kun pohditaan, täyttävätkö jäsenvaltioiden soveltamat toimenpiteet EU:n sisämarkkinoiden asettamat vaatimukset. 11. pitää erittäin tarpeellisena selventää, miten direktiivi, yhteisön suuntaviivat ympäristönsuojeluun myönnettävästä tuesta ja komission antamat ilmoitukset tulevaisuudessa toimivat yhdessä. Direktiivin on sisällettävä selkeitä ja käytännönläheisiä arviointikriteerejä, joilla voidaan osoittaa, millä toimenpiteillä uusiutuvien energialähteiden käyttöä voidaan lisätä sopusoinnussa yhteisön lainsäädännön kanssa. 12. katsoo, että "yhteisön suuntaviivojen ympäristönsuojeluun myönnettävästä valtiontuesta" on sisällettävä vastaavat arviointikriteerit, joissa huomioidaan tarve tukea uusiutuvien energialähteiden käyttöä julkisin varoin. 13. toteaa, että perustamissopimuksen sanamuodolla rajataan tukikäsite käsittämään edut, jotka rahoitetaan joko välittömästi tai välillisesti valtion varoista. Näin luodaan perusta sille, että tukikielto ei koske hinnanmäärittelyjärjestelmiä, joihin kuuluvat lailla säännellyt osto- tai hyvitysvelvoitteet. 14. toteaa, että uusiutuvista energialähteistä tuotettavalle sähkölle voidaan myöntää jäsenvaltioiden päättämiä verohelpotuksia tuotanto-osuuden lisäämiseksi. Lisäksi myös sähkön siirtoon ja jakeluun liittyvillä verohelpotuksilla tulisi suosia uusiutuvista energialähteistä tuotetun sähkön markkinoillepääsyä. 15. huomauttaa, ettei ympäristösyistä määrätty velvoite ostaa tietty osuus uusiutuvista energialähteistä tuotettua sähköä ole välitön tai välillinen hintatukitoimenpide. 16. tukee komission käsitystä, että uusiutuvista energialähteistä tuotetun sähkön tehokkaan kaupan varmistamiseksi jäsenvaltioiden on luotava alkuperätakuujärjestelmä, joka avoimuudellaan helpottaa myös kuluttajan valintoja. 17. kehottaa komissiota antamaan direktiiviehdotuksessaan myös tarkat ohjeet jäsenvaltioiden yhtenäiselle alkuperätakuita ja uusiutuvien energialähteiden määrittelyä koskevalle käytännölle. 18. on sitä mieltä, että vesivoima on tärkeä tuki uusiutuvien energialähteiden käytön lisäämiselle, ja se on yhteisön strategiassa luokiteltava suoritustehostaan riippumatta yksiselitteisesti uusiutuvaksi energialähteeksi. 19. huomauttaa, että avoimuussyistä ja kuluttajavalistusta ajatellen alkuperätakuun antamisen velvoitetta olisi laajennettava siten, että se käsittäisi kaiken sähkön sillä varauksella, että läheisyysperiaatetta noudatetaan ja että tämä myönteinen toimenpide on entistä kuluttajaystävällisempi. 20. myöntää, että tukivälineitä koskevasta yhteisön säännöstöstä ei vielä ole edellytyksiä päätöksentekoon. 21. pitää asianmukaisena ja suositeltavana, että komissio tutkii asiaa perinpohjaisesti saatujen kokemusten pohjalta ja ottaa huomioon kaikki vaihtoehdot, kuten kiinteän hinnan järjestelmät ja kiintiöjärjestelmät, kun se suunnittelee yhdenmukaistettua tukijärjestelmää, joka olisi pohjana uusiutuvien energiamuotojen kaupankäynnille. 22. toteaa, että riittävän yhtenäisyyden puuttuessa on estettävä, että jäsenvaltioiden välisellä kaupankäynnillä ylikuormitetaan jäsenvaltioiden tukijärjestelmiä. 23. pitää ensiarvoisen tärkeänä, ettei jäsenvaltioiden järjestelmiä avata jäsenvaltioiden väliselle kaupankäynnille, ennen kuin pystytään estämään jäsenvaltioiden erilaisista tukijärjestelmistä syntyvien hintaetujen kohtuuton hyödyntäminen. 24. huomauttaa, että yhteisönlaajuisesti suoritetuissa uudelleenjärjestelyissä on käyttämällä riittäviä siirtymäjärjestelyjä otettava huomioon sijoittajat ja säilytettävä heidän luottamuksensa sekä vältettävä hukkakustannuksia. 25. on sitä mieltä, että jäsenvaltioiden on varmistettava, että tekniset säännöt ja toimintavaatimukset liitännöistä sekä siirto- että jakeluverkkoon laaditaan puolueettomasti ja syrjimättömästi ja että ne julkaistaan. 26. toivoo, että komissio karsii direktiivin soveltamisessa ja tarpeellisessa tulosvalvonnassa käytettäviä hallinto-, lainsäädäntö- ja sääntelymenettelyjä niin pitkälle kuin mahdollista. 27. toteaa, että uusiutuvien energialähteiden vahvistamistavoitetta ei voida saavuttaa, jos ympäristöystävälliset energialähteet kärsivät kilpailuhaitoista, nimittäin siitä, että tavanomaisen energiatuotannon ulkoiset kustannukset jäävät huomioimatta. 28. korostaa, että komission 12. maaliskuuta 1997 tekemä "Ehdotus neuvoston direktiiviksi energiatuotteiden verotusta koskevan yhteisön kehyksen uudistamisesta" (KOM(97) 30 lopull.) on hyväksyttävä mahdollisimman nopeasti, jotta jäsenmaiden ympäristö- ja energiapoliittisten tavoitteiden saavuttaminen helpottuu. 29. kehottaa painokkaasti komissiota luomaan energiaa koskevan kokonaisvaltaisen tulevaisuudenkuvan, jossa pyritään täyttämään maapallon energiatarve kestävän kehityksen ja puhtaan ympäristön periaatteita noudattaen. 30. painottaa, että direktiivin säätämisen jälkeen on seurattava tarkoin päästöjen kehityssuuntaa ja ryhdyttävä tarpeellisiin toimiin, mikäli toivottuja tuloksia ei saada. 31. huomauttaa, että direktiivin välitön voimaantulo antaisi pontta pyrkimyksille lisätä uusiutuvista energialähteistä tuotetun sähkön määrää EU:ssa. Tästä hyötyisivät EU:n kansalaiset ja talouselämä, ja lisäksi uusiutuviin energialähteisiin perustuvan tuotannon ja siihen liittyvien laitteitten parissa toimivat yritykset saisivat lisäpuhtia, mikä lisäisi työllisyyttä. Bryssel 21. syyskuuta 2000. Alueiden komitean puheenjohtaja Jos Chabert (1) EYVL C 315, 13.10.1998, s. 5.